Diari Oficial de la Generalitat Valenciana


Sumari del DOGV 6950, del 24-01-2013 (2013/620)

ORDE 1/2013, de 14 de gener, del conseller de Presidència i Agricultura, Pesca, Alimentació i Aigua, per la qual es modifica l'Orde de 6 de novembre de 2009, de la Conselleria d'Agricultura, Pesca, Alimentació, per la qual s'aproven les bases de les ajudes a les inversions en plantes de valorització energètica dels residus agroalimentaris en el marc del Programa de Desenrotllament Rural de la Comunitat Valenciana 2007-2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/01/14/1/dof/vci/html**

### Dades del document

Número de DOGV
:   6950

Data del DOGV
:   24-01-2013

Secció del DOGV
:   I. DISPOSICIONS GENERALS

Número del document
:   2013/620


Data del document
:   14-01-2012

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * residu agrícola
    * biomassa
    * ajuda a l'agricultura
    * legislació
    * suport econòmic
    * gestió de residus
    * producte alimentós

ORDE 1/2013, de 14 de gener, del conseller de Presidència i Agricultura, Pesca, Alimentació i Aigua, per la qual es modifica l'Orde de 6 de novembre de 2009, de la Conselleria d'Agricultura, Pesca, Alimentació, per la qual s'aproven les bases de les ajudes a les inversions en plantes de valorització energètica dels residus agroalimentaris en el marc del Programa de Desenrotllament Rural de la Comunitat Valenciana 2007-2013. [2013/620]  
Mitjançant una Orde de 6 de novembre de 2009, de la Conselleria d'Agricultura, Pesca, Alimentació, (DOCV 6146, 17.11.2009), es van aprovar les bases de les ajudes a les inversions en plantes de valorització energètica dels residus agroalimentaris.  
En atenció a la reorganització de la Conselleria de Presidència i Agricultura, Pesca, Alimentació i Aigua realitzada per mitjà del Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua (DOCV 6929, 24.12.2012), i ateses les competències atribuïdes a la Direcció General de Producció Agrària i Ramaderia, resulta més adequat que l'òrgan instructor, establit en la base sexta de l'Orde de 6 de novembre de 2009, s'atribuïsca a la Subdirecció General de Política Agrícola Comuna i Competitivitat per ser més d'acord amb les actuacions previstes en la mencionada orde.  
En el mateix sentit es procedix a modificar la composició de l'òrgan col·legiat encarregat de l'avaluació i proposta de concessió d'ajudes a la vista de les sol·licituds presentades, amb l'objecte de fer més àgil el seu funcionament.  
Per tot allò que s'ha exposat, fent ús de les facultats que em conferix la Llei de la Generalitat Valenciana 5/1983, de 30 de desembre, el Decret 187/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,   
  
ORDENE  
  
Article primer  
Modificació de l'annex I, base sexta de l'Orde de 6 de novembre de 2009, de la Conselleria d'Agricultura, Pesca, Alimentació, per la qual s'aproven les bases de les ajudes a les inversions en plantes de valorització energètica dels residus agroalimentaris en el marc del Programa de Desenrotllament Rural de la Comunitat Valenciana 2007-2013, que queda redactat com seguix:  
«Procediment de concessió. La instrucció del procediment de concessió de subvencions correspon a la Subdirecció General de la Política Agrària Comuna i Competitivitat que podrà demanar del sol·licitant l'aportació addicional d'altres documents o dades aclaridores que estime necessàries per a resoldre sobre la sol·licitud presentada.  
Examinada la documentació aportada, si esta no reunix els requisits exigits, la persona interessada serà requerida perquè, en un termini de 10 dies, esmene la falta o acompanye la documentació necessària amb indicació que si així no ho fera se li tindrà per desistida de la sol·licitud, tot això en virtut del que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
L'òrgan col·legiat, nomenat pel titular de la direcció general en matèria de producció agrària i ramaderia serà l'encarregat de realitzar la proposta de concessió de les ajudes a la vista de les sol·licituds avaluades, i estarà integrat el cap de Servici d'Ajudes Estructurals, que actuarà com a president, el cap de Secció d'Ajudes Estructurals, que actuarà com a secretari i un tècnic de la Subdirecció General de la Política Agrària Comuna i Competitivitat.  
El titular de la direcció general en matèria de producció agrària i ramaderia atorgarà la concessió d'estes ajudes per delegació de la directora de l'Agència Valenciana de Foment i Garantia Agrària, segons Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació, i Aigua, així com de la Conselleria d'Infraestructures, Territori i Medi Ambient, i de la Conselleria de Governació.(DOCV 6809, 3.07.2012).  
La resolució de concessió inclourà, entre altres aspectes:  
- L'exigència de presentar en el moment de justificar les ajudes, els instruments d'intervenció ambiental que corresponguen (autorització ambiental integrada, llicència ambiental o comunicació ambiental), segons la normativa vigent.  
- L'exigència de disposar, en finalitzar la inversió, d'una avaluació o estimació d'impacte ambiental favorable o una resolució administrativa equivalent de les autoritats de medi ambient.  
La inversió auxiliable, la quantia de les ajudes concedides com a percentatge de la inversió auxiliable, l'administració que finance les ajudes (comunitària, nacional o autonòmica) i els seus percentatges de participació, les anualitats en què es distribuïxen d'acord amb el pla d'inversió presentat en la sol·licitud, i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
- Que l'ajuda està subvencionada pel FEADER i que s'emmarca en l'eix 1 del PDR de la Comunitat Valenciana 2007-2013.   
El termini màxim per a tramitar i resoldre els expedients serà de tres mesos a comptar de la data de publicació en el Diari Oficial de la Comunitat Valenciana de la convocatòria anual de les ajudes.   
Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
De conformitat amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, la resolució del titular de la direcció general en matèria de producció agrària i ramaderia posarà fi a la via administrativa, i contra esta es podrà interposar potestativament recurs de reposició davant del director o directora de l'Agència Valenciana de Foment i Garantia Agrària (AVFGA), en el termini d'un mes comptat des de l'endemà de la notificació, o directament recurs contenciós administratiu davant dels jutjats contenciosos administratius en el termini de dos mesos de conformitat amb els article 8.3, 25.1 i 46.1 de la Llei de Jurisdicció Contenciosa Administrativa.  
  
La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.»  
  
Article segon  
Modificació de l'Orde de 6 de novembre de 2009, de la Conselleria d'Agricultura, Pesca, Alimentació, per la qual s'aproven les bases de les ajudes a les inversions en plantes de valorització energètica dels residus agroalimentaris en el marc del Programa de Desenrotllament Rural de la Comunitat Valenciana 2007-2013.  
Les referències al director general d'Investigació i Tecnologia Agroalimentària de l'Orde de 6 de novembre de 2009, de la Conselleria d'Agricultura, Pesca, Alimentació, s'entendran fetes al titular de la direcció general amb competències en matèria de producció agrària i ramaderia.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de publicar-se en el Diari Oficial de la Comunitat Valenciana.  
  
València, 14 de gener de 2013  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI